Saya mau tau Kerjaya dari Maya Karin. Jelaskan dalam bahasa melayu

1999–2003: Penglibatan awal, Wavelength dan Erti Cinta

Maya Karin memulakan kerjaya lakonan pada 1999 menerusi filem Hollywood, Entrapment lakonan Sean Connery dan Catherine Zeta-Jones yang mana beliau memegang watak sebagai tetamu. Dalam satu hantaran yang dimuat naik di Twitter pada November 2021, Maya mendedahkan beliau telah menerima bayaran sebanyak RM2,076 (AS$ 500) meskipun hanya memegang watak sebagai pelakon tambahan. Beliau seterusnya bergiat aktif sebagai pelakon teater Inggeris dengan membintangi pementasan teater karya Vinod Sekhar yang bertajuk In The Mind's Eye yang diadakan di Auditorium Akademi Penerbangan Malaysia, Kelana Jaya, Selangor, dari 26 hingga 31 Julai 1999.

Pada tahun 2000, beliau yang ketika itu berusia 21 tahun telah ditawarkan sebagai pengacara untuk rancangan hiburan gaya hidup TV3, Wavelength bersama Ben-G, yang melancarkan kerjaya arus perdana beliau. Beliau mula menerima tawaran berlakon filem dalam tempoh setahun Beliau mengacarakan rancangan itu sebanyak dua musim. Kerjaya lakonannya hadir apabila beliau ditawarkan oleh pengarah filem, Aziz M. Osman untuk membintangi filem Seri Dewi Malam arahannya. Dalam filem ini, beliau memegang  watak sebagai Seri, seorang isteri yang hidup dalam koma. Persembahannya dalam filem ini menerima banyak kritikan dan disifatkan kurang menonjol. Ditayangkan pada 24 Mei 2001, filem ini turut dibintangi oleh Hairie Othman dan Jeslina Hashim.

Beliau kemudian menjayakan watak seorang gadis yang tinggal di sebuah perkampungan luar bandar dalam filem keduanya No Problem yang ditayangkan pada 24 Julai. Peranan signifikan penting dalam industri hiburan tempatan (pengacaraan, lakonan dan penghias kulit majalah wanita) kemudian membawa beliau untuk memenangi Anugerah Artis Baru Popular di Anugerah Bintang Popular Berita Harian dan Anugerah Media Hiburan pada tahun yang sama.

Pada November 2001, Maya merakamkan album sulungnya, Erti Cinta yang mempertaruhkan single pertama dengan tajuk sama. Album ini melayakkan beliau menerima pencalonan bagi kategori Artis Baru Terbaik dan Video Terbaik di Anugerah Industri Muzik (setara Malaysia bagi Anugerah Grammy). Pada tahun 2002, beliau ialah antara artis yang menyumbangkan suaranya untuk sebuah lagu tema promosi untuk kempen Kempen Membaca Kebangsaan 2002 anjuran Perpustakaan Negara Malaysia, yang bertajuk "Membaca Gaya Wawasan". Selain Maya, artis lain yang terlibat ialah Amy Mastura, Fazley, Dayang Nurfaizah, Afdlin Shauki, Syafinaz Selamat, Jeslina Hashim dan Siti Nurhaliza.

Pada tahun 2003 beliau telah melakonkan peranan pembantu dalam filem Mr. Cinderella 2 bersama pelakon utamanya, Yusry KRU dan Erra Fazira. Maya memegang watak sebagai Anisah, Presiden syarikat Agro Products yang jatuh hati kepada Hakimi (lakonan Yusry). Filem ini merupakan kejayaan komersial dan Maya mula menunjukkan bakat yang menjanjikan dan kerjaya dalam bidang lakonan.

2004–2010: Pontianak Harum Sundal Malam, Bukan Qalamaya dan kemasyhuran

Pada tahun 2004, beliau menggalas tanggungjawab sebagai pengacara rancangan Ratu Sehari yang disiarkan di Astro Ria sebanyak 13 episod. Beliau berkata: "...Terlibat dalam rancangan ini memberi peluang kepada saya memahami apa yang saya sendiri inginkan menjelang hari bahagia itu nanti". Bekerja di bawah arahan Shuhaimi Baba, beliau menjayakan peranan utama dalam filem Pontianak Harum Sundal Malam. Dalam filem ini, Maya memegang tiga watak, iaitu sebagai primadona (Meriam), seorang gadis naif (Maria) dan Pontianak. Ditayangkan pada 20 Mei 2004, filem ini menjadi kejayaan komersial dengan persembahan beliau mendapat pujian sekaligus melayakkan beliau menerima pengiktirafan antarabangsa termasuk Anugerah Pelakon Wanita Terbaik di Festival Filem Asia Pasifik ke-49 di Fukuoka, Jepun. Maya ialah salah seorang daripada dua pelakon Malaysia yang memenangi anugerah itu di festival berkenaan.

Walaupun kerjaya filem beliau yang semakin meningkat, Maya meneruskan penglibatan beliau di televisyen, dan pada September 2004, beliau telah dijemput oleh Channel [V] International untuk menyertai pasukan VJ mereka bagi segmen Smash Hit, The Juice dan Remote Control. Beliau seterusnya muncul dengan album keduaya, Bukan Qalamaya yang dikeluarkan pada Oktober 2004, ia merupakan album terakhirnya bersama MIG Records. Album ini didahului oleh single pertamanya yang bertajuk sama. Kemudian, beliau membuat penampilan khas dalam filem 7 Perhentian arahan A. Razak Mohaideen lakonan Farid Kamil dan Erra Fazira. Beliau memegang watak sebagai Dr. Maya, seorang doktor psikiatri.

Pada tahun berikutnya, Maya menjayakan semula peranannya dalam Pontianak Harum Sundal Malam II (2005), kesinambungan dari filem 2004 bertajuk sama dan terus menerima pujian kritis dengan memenangi anugerah Pelakon Terbaik (lelaki/wanita) di Festival Filem Fantasi dan Keganasan Estepona 2005 yang diadakan di Málaga, Sepanyol. Berikutan kejayaan kritis dan komersial kedua-dua filem dan juga persembahan beliau, Maya memenangi anugerah Pelakon Filem Wanita Popular di Anugerah Bintang Popular Berita Harian 2005. Beliau kemudian menjadi pengacara rancangan travelog Beauty Secrets From The East (Melayu: Rahsia Kecantikan dari Timur) di TV3.

Pada Mac 2006, beliau menggalas tugasnya sebagai pengacara siaran langsung Road To The Red Carpet dari Kodak Theatre, Los Angeles, sempena Anugerah Akademi ke-78. Pada tahun yang sama juga, beliau dipilih sebagai VJ Terbaik di Anugerah Pilihan Star Buzz Editor 2006.

Pada tahun 2007, Maya menjayakan pelbagai peranan utama dalam filem terbitan Pesona Pictures Waris Jari Hantu dan 1957: Hati Malaya arahan Shuhaimi Baba dan filem terbitan Tayangan Unggul Anak Halal arahan Osman Ali dan terus menerima pencalonan dalam pelbagai anugerah. Maya memenangi Anugerah Pelakon Wanita Terbaik di Festival Filem Malaysia ke-21 dan Anugerah Oskar Malaysia pada tahun 2008 untuk peranan beliau sebagai seorang gadis tomboy dalam Anak Halal.

Maya berlakon dalam dua filem pada tahun 2008. Beliau memegang watak tajuk, ikan duyung dalam filem komedi fantasi Duyung arahan Prof. Madya Abdul Razak Mohaideen terbitan KRU Studios. Bagi menjayakan wataknya ini, Maya merakamkan adegan bawah air sendiri di laut terbuka di Pulau Sipadan. Persembahan beliau dalam Duyung melayakkan beliau menerima Anugerah Pelakon Filem Wanita Popular di Anugerah Bintang Popular Berita Harian 2008. Selepas Duyung, beliau kemudian berlakon dalam filem bebas arahan Azhar Ruddin, Punggok Rindukan Bulan bersama Sahronizam Noor. Memegang watak sebagai Roza, beliau mengakui Punggok Rindukan Bulan tidak banyak beza daripada filem-filem arus perdana lakonannya.

Maya merupakan antara 120 selebriti popular tanah air yang menjayakan projek muzik di bawah kendalian Pete Teo, Malaysian Artistes For Unity (MAFU) yang bertujuan bagi meraikan kepelbagaian budaya dan idea Bangsa Malaysia menerusi lagu dan video. Selebriti yang terlibat termasuk Afdlin Shauki, Awie, Ning Baizura, Jason Lo, Sharifah Amani, Adibah Noor dan lain-lain. Pada tahun 2009, beliau membintangi filem arahan Bernard Chauly Pisau Cukur lakonan bersama Fazura dan Aaron Aziz, sebuah filem komedi tentang mata duitan di mana beliau melakonkan lebih banyak adegan komedi daripada peranannya dalam Duyung.

Pada Disember 2009, Maya diberi peranan bagi watak seorang wanita Belanda yang bernama Bertha Hertogh (Natrah) dalam pementasan teater Natrah arahan Erma Fatima yang berlangsung di Panggung Sari, Istana Budaya dari 10-13 Disember, teater yang mengupas tragedi wanita bernama Natrah yang menyayat hati dan pernah mencetuskan rusuhan berdarah pada 1950 turut dibintangi oleh Remy Ishak sebagai Mansor Adabi, Umie Aida (Che Aminah), Sofia Jane (Natrah ketika berusia 70 tahun) dan Samantha Schubert (Adeline), teater ini merupakan satu kejayaan komersial dan kritis dan mendapat sambutan dari penonton yang hadir, malah tiketnya juga habis dijual. Pada tahun 2010, beliau terpilih sebagai pengacara baharu rancangan majalah wanita, Nona di TV3. Maya mengakui menjadi pengacara Nona ialah angan-angannya sejak remaja. Bagaimanapun, beliau meninggalkan Nona setelah TV3 tidak memperbaharui kontraknya sebagai pengacara dan beliau digantikan oleh Vanidah Imran.

Maya kemudian berlakon dalam filem fantasi arahan Edry KRU, Magika dengan memegang watak sebagai Bunian. Kemudian, beliau melakonkan watak utama sebagai pengacara rancangan hiburan yang jatuh cinta dengan seorang lelaki dari sebuah kampung luar bandar dalam filem komedi romantis arahan Osman Ali Cun! bersama Remy Ishak. Filem ini merupakan filem kedua Maya di bawah arahan Osman selepas Anak Halal.

Beliau merupakan antara artis yang menyumbangkan suara untuk lagu bertajuk "Harapan Tanpa Suara" ciptaan S. Atan dan lirik oleh Habsah Hassan untuk kempen Kami Prihatin anjuran Utusan Malaysia. Artis lain turut terlibat dalam rakaman lagu ini ialah Siti Nurhaliza, Adibah Noor, Anuar Zain, Mawi, Aishah, Erra Fazira dan lain-lain.

2011–2016: Ombak Rindu, Teka-Teki dan peningkatan kerjaya

Pada November 2011, Maya membintangi filem Ombak Rindu arahan Osman Ali yang diadaptasi daripada novel 2002 dengan judul sama karya Fauziah Ashari. Dalam filem ini, beliau melakonkan watai sebagai Izzah, wanita muda dari sebuah kampung luar bandar bergelut dengan kehidupan dan kasih sayang. Filem ini menjadi kejayaan komersial terbesar beliau, sekaligus melayakkan beliau menerima Anugerah Pelakon Wanita Terbaik di Anugerah Skrin 2012 pada 2012 dan Festival Filem Malaysia ke-25 pada 2013 dan Anugerah Pelakon Filem Wanita Popular ketiganya di Anugerah Bintang Popular Berita Harian 2011. Filem ini bukan sahaja mencapai kutipan pecah panggung sebanyak 10.90 juta, malah berjaya menutup kritikan hebat terhadap lakonan Maya yang dikatakan kaku selama ini.

Pada Januari 2012, Maya telah menandatangani kontrak dengan agensi pengiklanan, penjenamaan dan penciptaan kandungan Creative Republic untuk kempen pengiklanan 3D baharunya yang akan menampilkannya dalam lima iklan. Lima iklan televisyen itu akan menjadi siri episod dengan naratif yang menyeluruh, yang menyaksikan Maya memainkan watak utama yang merenung nasib Planet Bumi. Ia disiarkan pada Mac 2012 dengan iklan tematik utamanya di saluran penyiaran awam dan swasta manakala empat iklan berikutnya akan disiarkan secara eksklusif di internet.

Selepas itu, Maya menjayakan dua peranan yang tidak pernah dilakokankannya sebelum ini dalam Lagenda Budak Setan 2: Katerina arahan Sharad Sharan yang merupakan kesinambungan dari filem pertama yang diadaptasi dari novel 1985 dengan judul sama karya Ahadiat Akashah, Maya melakonkan watak Katerina, bergandingan bersama Farid Kamil sebagai Kasyah.

Maya menandatangani kontrak bersama Warner Music Malaysia pada 3 Jun 2013 dan membuat kemunculan semula selepas berehat selama 9 tahun dalam kerjaya muzik, dengan single "Bintang Syurga".

Dari 6 hingga 18 November 2013, Maya menjadi sebahagian dari barisan pelakon pementasan teater penghargaan khas untuk legenda bola sepak negara, Mokhtar Dahari, Supermokh Sebuah Muzikal yang dipentaskan di Istana Budaya. Beliau kembali beraksi dalam kesinambungannya, Supermokh Sebuah Muzikal: Restaging yang dipentaskan dari 8 sehingga 21 September 2014. Kemudian, beliau muncul dalam filem Sejoli: Misi Cantas Cinta, lakonan bersama Remy Ishak, Bront Palarae dan Izara Aishah. Dalam filem ini, beliau melakonkan watak sebagai Gina yang sanggup mengatur pelbagai rancangan demi mendapatkan semula jejaka dicintai. Beliau memenangi Pelakon Wanita Terbaik dalam Peranan Komedi di Anugerah Lawak Warna 2014 bagi persembahannya dalam filem ini dan menerima pencalonan bagi kategori Pelakon Wanita Terbaik (Filem) di Anugerah Skrin 2014 dan kategori Pelakon Wanita Terbaik di Festival Filem Malaysia ke-27.

Album ketiganya, Teka-Teki telah dilancarkan pada 24 Mac 2014, dan telah dilancarkan kemudian pada 18 April, di No Black Tie. Ia menjadi album studio pertamanya dalam tempoh 10 tahun sejak Bukan Qalamaya. Muzik video rasmi untuk "Teka-Teki" juga dilancarkan selepas itu dan disiarkan di saluran YouTube rasmi Warner Music Malaysia. Beliau kembali sebagai Katerina dalam filem Lagenda Budak Setan 3: Kasyah yang ditayangkan pada September 2014.

Dalam tahun 2015, Maya muncul dalam dua filem, iaitu filem psiko-jenayah Nota, arahan Yasu Tanaka dan diterbitkan dengan kerjasama antara penerbit filem tempatan dan krew Jepun. Beliau memegang watak sebagai Erin, isteri kepada Kamal lakonan Hans Isaac. Ini kemudian diikuti oleh filem seram psikologi Jwanita, arahan Osman Ali lakonan bersama Bront Palarae, Cristina Suzanne Stockstill, Umie Aida dan Marsha Milan Londoh. Beliau memegang watak sebagai Jwanita, seorang wanita yang mengalami masalah mental akibat pernah didera secara mental dan fizikal akibat ibu dan bapa angkatnya yang mengamalkan ilmu hitam. Maya dikatakan menjiwai wataknya sehinggakan pengarah, Osman dan Bront tidak berani mendekatinya sepanjang filem ini menjalani penggambaran.

Sehingga kini, Maya diakui sebagai pelakon dengan persembahan peranan seram yang paling berjaya dalam industri filem tempatan dan sering dipetik oleh peminatnya dan penonton filem tempatan sebagai pontianak, ikan duyung dan Izzah (peranannya dalam Ombak Rindu), kerana persembahan menarik dan berkekalan dalam filem masing-masing. Pada Festival Filem Malaysia ke-28, Maya sekali lagi bersaing dalam Pelakon Wanita Terbaik di festival yang memasuki edisi ke-28. Maya tercalon dalam dua filem iaitu Jwanita dan Nota. Beliau berdepan dengan saingan daripada pelakon hebat seperti Lisa Surihani, Nadiya Nisaa dan Nabila Huda. Sebelum ini, Maya pernah merangkul trofi Pelakon Wanita Terbaik dua kali menerusi filem Anak Halal dan Ombak Rindu arahan Osman Ali. Dalam temuramah dengan Berita Harian, beliau berkata: "Alhamdulillah atas pencalonan berganda ini. Saya agak terkejut ketika dimaklumkan nama saya 'sangkut' untuk dua filem. Saya sangka hanya filem Jwanita kerana ia mendapat maklum balas positif penonton. Setahu saya, bagi filem Nota, hanya pengkritik dan pencinta filem tegar saja yang menontonnya. Namun, biar apapun, saya gembira untuk dua pencalonan ini,".

2017–kini: Kejayaan kritis dan perkembangan terkini

Ia telah diumumkan pada Mac 2017 bahawa Maya akan muncul dalam kesinambungan filem Munafik bertajuk Munafik 2 arahan Syamsul Yusof. Beliau dilaporkan menggantikan pelakon utamanya, Nabila Huda yang menarik diri dari membintangi filem itu kerana kesibukan jadual kerja. Dikeluarkan pada 30 Ogos 2018, Munafik 2 merupakan satu kejayaan komersial apabila meraih kutipan pecah panggung tertinggi sebanyak RM43 juta sekaligus menjadi filem dengan kutipan pecah panggung terbanyak di Malaysia. Maya memegang watak sebagai Sakinah, seorang ibu tunggal yang menjaga bapanya, Imam Malek (Roslan Salleh) yang terlantar sakit. Sakinah mempunyai seorang anak perempuan bernama Aina. Beliau menjadi bintang utama di samping Remy Ishak dalam pementasan Teater Tun Fatimah yang dipentaskan pada 20 dan 21 Oktober di Panggung Bangsawan Melaka.

Maya melancarkan single terbarunya, "Gateway" ciptaan Audi Mok pada 8 November 2018 yang berkisarkan tentang dunia yang penuh dengan tipu daya dan muslihat. Ia turut menampilkan Kaka Azraff sebagai penyanyi rap.

Maya menjadi salah seorang pelakon utama filem Bulan dan Pria Terhebat arahan Ghaz Abu Bakar lakonan bersama Zahirah MacWilson dan Zizan Razak, di mana beliau memegang watak sebagai Tony, seorang pembunuh upahan yang ditugaskan untuk membunuh Bulan dan Haris. Ditayangkan pada 12 Mac 2020, ia mengisahkan tentang Bulan (Zahirah), seorang pelatih pasukan khas wanita, dengan bantuan seorang pemandu teksi, kini dia perlu melawan sindiket perdagangan manusia demi selamatkan adiknya yang diculik. Ia turut dibintangi oleh Bell Ngasri, Khir Rahman, Alif Hadi dan Aprena Manrose. Beliau kemudian membuat penampilan khas dalam filem Hollywood, Alone lakonan Donald Sutherland dan Tyler Posey. Dalam filem ini, beliau memegang watak seorang ahli sains Malaysia yang bernama Dr. Zulaikha. Biarpun hanya muncul dalam satu babak sahaja, Maya mengakui amat teruja berpeluang menimba pengalaman membintangi filem Hollywood.

Pada Jun 2020, Maya telah dianugerahkan Pelakon Wanita Terbaik di Festival TV dan Filem Antarabangsa Ramsgate di England menerusi filem Olympic Dream lakonannya, yang mana filem itu disenaraikan sebagai Pemilihan Rasmi di festival itu. Ditayangkan pada 23 September 2021, filem arahan Don Hoe ini mengisahkan tentang kecekalan seorang gadis, Wong Anna yang menanam impian dan bercita-cita menjadi pemain badminton kebangsaan sejak kecil. Dalam filem ini, beliau memegang watak sebagai Mak Cik Fatimah, ibu angkat kepada Wong Anna.

Dari 11 sehingga 12 Disember 2021, Maya melakonkan watak Puteri Santubong dalam pementasan teater muzikal, Puteri Santubung The Warrior Princess yang dipentaskan oleh Kampung Budaya Sarawak yang ditaja Kementerian Pelancongan, Kesenian dan Kebudayaan Sarawak, Kementerian Pelancongan, Seni dan Budaya Malaysia dan Perbadanan Pembangunan Ekonomi Sarawak. Sebagai persiapan sebelum ke pentas, Maya menjalani latihan di Kuching, Sarawak dan mendalami skripnya.

Beliau berlakon di samping Zizan Razak dalam filem Abang Long Fadil 3 arahan Syafiq Yusof dengan memegang watak sebagai Ejen Maya. Asalnya dijadualkan untuk tayangan pada 2020 dan 2021, namun ditunda akibat pandemik COVID-19. Filem ini ditayangkan secara rasmi pada 8 September 2022 dan menjadi kejayaan komersial.

Dilaporkan bahawa Maya bersedia untuk melakonkan watak Mahsuri jika ada mana-mana pihak yang mahu menerbitkan filem itu dan jika Syamsul Yusof berminat untuk mengarahkannya. Beliau berkata: "Kalau ada sesiapa nak buat naskhah itu (Mahsuri) sebab dah 60 tahun tak ada cerita dalam bentuk filem sedangkan Mahsuri sangat-sangat terkenal di Malaysia. Siapa yang pergi Langkawi tentu dah tahu kaitannya dengan Mahsuri. Sekarang Syamsul yang sambut dengan baik jadi saya kena tunggu dia balik dari Jakarta. Kemudian, kami akan berbincang sekali,".